偈颂一百零二首
作者：释绍昙
朝代：宋

大解脱门，无入作处。掣断玄关，头头活路。信脚何妨行数步。德山软顽，云门放憨。救不得也，瞿昙瞿昙。我也无端入闹篮。震旦心宗，竺乾正眼。觌面当机，是非俱刬。不落思惟透险崖，阶下汉。临崖挤人，恶语伤人。冤深潮海，嚼齿吞龈。哑，说著无非是恶心。未入鸡足山，不踏黄梅路。恶业苦无多，平白披毛去。明眼人前，一场笑具。现成个，见得到，行得到，说得到。须弥灯王，狼籍不少。山雨酿春寒，晓湿梅花重。结实较迟迟，且听香浮动。化工有意待重来，永为鼎鼐调羹用。妙应群机，亨衢得路。浩浩尘中，如何辨主。辨得主，进退随宜，不妨去住。倒跨杨岐三脚驴，南北东西誇独步。拘尸罗城，娑罗双树。死款难翻，贼身全露。引得波旬，丛然笑舞。后代儿孙口似椎，有屈谁伸诉，山花点滴啼红雨。衲僧拄杖头，一升三合米。今年春雨多，一饱应难拟。觉海山仙，闻如是语。怒发冲冠，驱神驾鬼。诛云师，扫烟翠。放出金乌出海门，且听歌舞乐丰年，只图一个不知恩。寒食清明节，人家拜扫时。纸灰粘蝶翅，啼血染花枝。追亲思远，写恨含悲。不论富贵，大小由之。唯有林泉衲子，无思无念，无欲无为。圆蒲静倚，瘦策闲戏。燕子自长春寂寂，长歌一曲啰啰哩，不是知音说向谁。从上爪牙，千差万别。截鹤续凫，伤龟恕鳖。拄杖子，不入这保社。颟颟顸顸，跛跛挈挈。有眼如盲，有舌如结。静倚松根，憨眠不彻。佛法从教烂似泥，不说不说。薄福住山，浑无暇日。忙时直是闲，缓处非常急。驱园夫奴子，锄菜地，扫松行；指莫监杨团，拆东篱，补西壁。眼前事乱如麻，脚跟下黑如漆。蓦有个汉出来道，长老何太区区，只向道，任是七佛祖师，亦无这个消息。撼茶树，偷笋去。角虎出林，铁蛇横路，毒气炎炎如火聚。眨上眉毛见得亲，灵迹不在猿啼处。祖翁田地绝边垠，契券分明孰敢侵。削尽春风闲草木，松涛翻月竹筛金。肥马碌碌，瘦马碌碌。医得眼前疮，剜却心头肉。朝不足，莫不足，六六依然三十六。云门见睦州，良遂参麻谷。万机休罢住云间，门掩青萝竟日闲。时听呜咿歌一曲，倒骑黄犊出松关。若作佛法会，锦包特石。若作世谛会，铁裹泥团。惆怅无人知此意，临风拍碎石阑干。有服药，甚功效。不收肘后方书，不入神农本草。善财采处不识真，文殊用之不得妙。佛垄信手拈来，百病根源俱扫。烟晴竹树啼姑恶，月冷松梢哭子规。莫谓一声声破梦，未归须忆到家时。三日晴，五日雨。无象太平，满田禾黍。不作佛法商量，亦非世谛流布。碧眼黄头总不知，问讯轮皴拄杖子，牢记取。显大机，明大用，六月黄河连底冻。千圣不携，已灵不重。带角披毛异类行，漆桶漆桶。有亦不管，无亦不管。饭来开口，睡来合眼。出佛身血，破和合僧。驴腮马颔，逞技矜能。堪笑灵山儿戏剧，聚头争看蜡人冰。丹桂飘庭际，寒蛩语砌阴。声声调雅奏，点点簇黄金。尽情拈出，宴乐嘉宾，佛垄虽贫未是贫。有一物，无人识。或在东南，或居西北。破草鞋跟踏著，价重千金；折拄杖头挑来，分文不直。识不识，吴地冬瓜，镇州萝卜。一月行空，千门赏玩。自己光明，几人著眼。马师父子尽力揩磨，不得一半。诸人要见真月么，何似破漆碗。正令全提，无在不在。簸箕有唇，洞庭无盖。若作奇特商量，入地狱如箭射。不作奇特商量，入地狱如箭射。地僻云深，秋高境寂。堂户凄凉，无人面壁。净地上谁肯狼籍。甘菊舒黄，茱萸喷香。渊明错会，耽赏重阳。采采东篱下，南山见未忘。刚道花枝有短长。茧足寻庄到海门，天衣往事与谁论。长空雁影沉寒水，瘦立西风几断魂。鼠窃竺乾，身逃震旦。合火分赃，儿孙无眼。死款诸方不言，今朝佛垄分明断。以何为据，看。无量劫来，七颠八倒。打破虚空，全身入草。佛垄开炉，寒灰死火。拨著星儿，弥天罪过。笑倒嵩山破灶堕。冬至日舒长，这个长多少。虚空为尺不能量，蟭螟眼中盛恰好。盛恰好，衒惑神光，迷逢达磨。我也无端到住山，忙忙业识不曾闲。白云拂尽到枯叶，恐碍采樵人往还。寒松瑟瑟，幽鸟关关。家私花擘尽，谁道语音蛮。生平说大脱空，今受活地狱报。一片无骨舌头，数日和根烂了。古桧吟风，寒鸦布阵。不落见闻，几人错认。不错认，道士擎拳，阇梨问讯。祝融峰，万年松。翠阴笼鹤，瑞气蟠龙。用献圣明天子寿，枝枝叶叶自春风。入荒田不拣，信手拈来草。纬地与经天，头头俱是妙。打成一片见全功，碧眼黄头俱靠倒。岂不见长庆棱道者坐破蒲团，一个两个三个，四五六七个，家风狼籍知多少。大道无方，至尊无位。睿哲文明，垂衣而治。尧风舜日万斯年，举世无思不戴天。高价卖生姜，雪真珠满床。清贫虽彻骨，富敢斗君王。灼然如是，脍身为食，渍血为浆，尽情供养，犹未相当。若也未是，和烟耕绿野，枯笛送斜阳。这一灯，处甚起。没踪由，难拟议。三贤十圣眼见如盲，芥狗泥猪放光动地。大家吹灭暗中行，然灯佛在你脚底。浪荡贪观野鸭儿，犯丛林合讲清规。鼻头捏破知惭愧，烧炷枫香供养伊。枯木糁瑶花，虚庭封玉砌。少室谩安心，神光空折臂。不堕功勋一色边，阑干谁共倚。四十九年，欺胡谩汉。疾入涅槃，救得一半。谛观紫磨金色身，涴却娘生眼。我有一机，极尽玄微。饥来吃饭，寒来著衣。我有一句，包罗今古。犬吠枯桩，猫捉老鼠。花锦蝶翻红，柳烟莺织晓。曾不动机丝，夺尽春工巧。玄中玄，妙中妙。三世诸佛觑不破，历代祖师穷不到。穷得到，寒食清明，家家拜扫。路透清波，山横翠壁。楼阁门开，从这里入。三十二相，八十种好。马颔驴腮，弥天罗过。新法华，因甚刺脑入胶盆。过在你，殃及我。正直聪明，风流儒雅。坚护法城，策勋千载。李将军有佳声在。灵鹫峰前，热血相喷。觉城东际，陷坑无底。失脚休论后与先，痴翁何似我风颠。智与理冥，神与境会。碎维摩床，断毗卢髻。碧眼黄头著眼觑，百杂碎。顶？机，法空座。不涉思而知，不动步而到，无端入荒草。借家传帝网丝，下公子仙鳌钓。捩转衲僧鼻头，撩拨诸方一笑。鲲化鹏飞总未知，推蓬对月平分破。却请维那，扬帆鼓棹。韩柳肺肠，苏黄骨髓。点著禅衣，香风匝地。七十二峰增秀气。共饭江湖，何须晙斗。含血喷人，先污其口。结成不共戴天冤，句句无非是骂门。三百斤铁枷，数载无人荷。飏在壁根头，只得冤雠到。口款分明不可翻，老肩无力也须担。尊贵中来，报土无差。琼琚庭院，锦绣楼台。何似灵山听法华，联镳稳驾白牛车。老倒住山，全无伎俩。揖客低腰，逢僧合掌。虽然俯顺时宜，不碍当机收放。鲲化鹏飞羽翼齐，抟扶一举青霄上。卢老无端飏下柴，碓头舂出古菱花。恶声千载成狼籍，养子谁人解克家。三伏走人间，炎蒸汗如雨。非无休歇时，亦无栖泊处。拄杖子，脊梁生铁铸，浩浩尘中能辨主。归来息影翠微深，抹月披云，截断千差路。篱菊铺黄，茱萸喷香。渊明错会，耽赏重阳。何似林间衲子，无荣无辱，无可思量。饱噇香积饭，高卧古禅床。是佛是魔俱扫迹，献花无路鸟空忙。湖山苍苍，湖水茫茫。丹枫飘锦，金橘铺黄。明眼衲僧，随境转圣凡，无处觅行藏。太白峰前施小伎，渊嘿雷霆人自畏。瓦砾翻成释梵宫，古佛门风重振起。不堕功勋，等闲游戏。金毛狮子忽翻身，草木昆虫俱收泪。觉城东际，小小丛林。旃檀围绕，狮子嚬呻。萝月四窗云万壑，见成一片祖师心。眼里无筋一世贫。落寞山家，忙如火急。趁晴刈茆，带霜收橘。山僧冷地思量，尽把家私狼籍。日日日东上，日日日西没。久病脚力衰，婴儿学移步。丧尽目前机，辩得麈中主。鼻直眼横，皮穿骨露。驴不成兮马不成，且无描摸处。赚杀僧繇吴道子。大康山，杨浮山。撞头搕额，共打乡谈。其中切脚无人会，一大藏教，华梵重翻。西风簇浪花，太湖连底冻。冷照玉奁清，一片无瑕缝。面目分明，眼睛定动。不墯虚凝裂万差，漆桶漆桶。梅开的皪花，径糁模糊雪。装点早春容，庆贺新年节。少室家风，全机漏泄。堪笑神光不识瞥，白把一枝臂折。有屈难伸说，无端拄杖重饶舌。生诸冯，御飞龙。升平寰宇，舜日尧风。林下野人思报德，只凭拄杖为流通。云卧难逃至化中。杨岐栗棘蓬，临际清凉树。钁头无柄，正好栽培，版齿生毛，不妨吞吐。一抽三，二添四，跛脚云门，乾坤独步。瞎人天眼分缁素。人间万斛金莲，竞赏元宵佳节。法华彻骨贫穷，斗胜不如斗劣。室内一盏灯，灿灿心花发。不夜光明照古今，见得分明，眼里重添屑。脚跨马师门，便有弥天过。喝得耳朵聋，扭得鼻头破。纵大雄老虎略露爪牙，脱百丈野狐不昧因果。说条念贯，监本无端，不独瞒人亦自瞒。冻折枯梅，三两枝亚。香度野桥，影横茆舍。道人鼻观相忘，有眼如盲，不被这些留碍。可怜鬼窟藏身，唤起来，雪团打，雪团打。拽杖出烟霞，红尘去路赊。淡金垂柳线，寒玉点梅花。触目分群象，当机裂万差。岂不见太原孚上座，楼头吹画角，丧尽泼生涯。活与深深掘窖埋。百鸟啼春风，村村自花柳。揭示目前机，大地人知有。随声逐色，活陷重围。盖色骑声，翻成窠臼。牢关击碎，海岳平沈。山鸟自啼花自笑，到头一点不关心。家住云坳，盖头把茆。蓬门无钥，谁解推敲。万籁声沈，鸟啼幽谷。千林色静，月挂寒梢。风檐索寞人投宿，睡到平明手脚交。更问其中端的，床头木枕子，葛坦半中凹。毒窠蜂，恶相从。棒不至心死，喝不到耳聋。拨玄枢于机轮转处，丧家私于小玉声中。怨无穷，恨无穷。有口不能分雪得，一年一度，且听落花啼鸟诉春风。拽转十二时，不与诸尘对。饱和罗饭，瘦策闲嬉。三个成团，四个作队。向云坳涧曲，采蕨蕈煎茶，缕笋芹为脍。弥勒不知，释迦不会。刚被春风透密机，高林破晓莺吟碎。眼里闻声，且居门外。玩犀牛，呼小玉。一种风标，十分尘俗。勤巴子病入膏肓，老盐官笑含鸩毒。花簇簇，锦簇簇，云峰老人曾刮目。我从山水窟中来，自谓一生看不足。看不足，眨得眼来，云归幽谷。路隔重湖，一尘不到。片段白云，绵蛮幽鸟。静倚石阑听，稳拂苔衣卧，此乐只应林下有，人间少。衲僧家，眼里著得须弥山，耳里著得四大海，声色堆头，闲行闲坐，全身入荒草。水洗硬石头，浪打枯杨树。净智装严功德聚。虽然脱体无尘，未是透法身句。如何是透法身句，只有湖水无行路。触翻茶瓢，眉毛挂剑。杀活不分，邪正难辨。古今同辙不同途，妙悟玄机辘辘转。燕语雕梁，绿阴覆墙。缲车声轧轧，风递茧丝香。不拟寒山落韵诗，未传卢老泼禅衣。脚头活取通霄路，来透庭前刬草机。枕石安眠，山云四屯。救不得也，浣盆浣盆。更说甚德山临际，棒如雨点，喝似雷奔。草迷人去路，月挂客愁村。茆屋赋新诗，内院寻知识。身从胜境中来，句自活法中得。非身非句，绝毫绝釐，慈氏少陵安得知。法华不敢轻饶舌，只恐山禽语带徼。鸩鸟毛，蛊毒水。毒不伤人，何妨服饵。只有这些儿，含毒喷人，深入骨髓。三世诸佛畏之如兔见苍鹰，历代祖师远之如龙怖金翅。唯有活衲僧，嗜之如鼎味，粉骨碎身犹未已。贪他底，著他底。佛也如何救得你。打头不遇作家，谩说俱轮先度。饶伊诸漏顿超，到底终成染污。不染污，活眼点开，光吞寰宇。六用门头，力战争夺，鎗杀贼阵云横。群魔窜入藕丝孔，竟挽天河洗甲兵。凌烟阁就，汗血功成。高枕圆蒲尘梦破，隔窗幽鸟话升平。灼然如是，千圣同盟。诸禅德，若也脚跟浮逼逼，画堂立变铁围城。久雨不晴，高低水平。浸烂释迦鼻孔，淹鳖迦叶眼睛。拄杖子，天造草昧，宜建侯而不宁。豁开正眼明如日，扫荡重昏天宇清。住院恰周年，日夜荒忙杀。园荒手自锄，屋老身惊压。费尽心神，百丑千拙。翻思三条椽下，噇饭噇眠。凡圣情空，心行处灭，赤条条地生涯别。生涯别，羊头车子推明月。南宕湖边，天台山上。踏断石桥，绝人来往，难透无过者。一关望崖，多少空惆怅。握不成拳，伸不成掌。活语翻成死款招，谩说藕丝牵玉象。诸庄旱涝不为忧，只恐难调水牯牛。拽脱鼻绳憨睡稳，数声羌笛野田秋。绝无形影，谁放谁收。通身白了通身黑，游戏风烟百草头。三伏炎蒸，汗流如雨。老倒白云，说迷说悟。一茎草上建琼楼，熟睡饶谵语。觌体全彰，曾无覆藏。蝉声集古寺，鸟影度寒塘。眼里无筋，偷观即瞎，耳中有窍，绝听何伤。堪笑勤川孟八郎，不知诸佛出身处，错抟量。薰风自南来，殿阁生微凉。引得傍人斗热荒，鹊石何曾解放光。不守蜡人冰，不怜鹅护雪。互用六根门，大地一团铁。百杂碎了也，妙尽依亡。肱枕绿萝形影绝，献花百鸟自空忙。墅里山前，一棚傀儡。个东个西，或进或退。打东山鼓乐，断送及时。著杨岐戏衫，编排合制。虽由行主线牵抽，妙舞三台谁不会。谁不会，喝彩一声，鸦飞鹊喙。司南车，辘辘转。务与冥行指迷，肯被傍人指点。三脚驴却步不前，老杨歧恶殽难掩。四十馀年，白云高卧。无端刺脑胶盆，日夜烹煎家火。庄田淹没，与死为邻，屋舍倾颓，安身难保。山僧冷地思量，不觉呵呵大笑。定业难逃，何妨笑破。赖有东村王老知，绕笆篱唱哩哩啰，何似大石调。明月可中庭，雁影沉寒水。烹金炉冷岁华深，九鼎遗言犹在耳。深深拨著，宿火通红。不假一槌成大器，刈禾镰子疾如风。秋晚台星照命宫，不亨通事亦亨通。持还赵国连城璧，换我萝窗一枕风。